Sa Tuwing Miercoles o Sabado 
Nakapaloob sa Misa 



PALAGIANG 
PAGNONOBENA 
SA MAHAL NA 

BIRHENG MAPAG- 

AMPON 





❖ 



MATAPOS ANG PANALANGIN 
PAGKAPAKINABANG 



Pambungad na Panalangin 

Tatlong panalangin ang maaaring pagpilian: Opsyon 1, 
Opsyon 2, at Opsyon 3 

OPSYON 1 

Lahat: (nakatayo) 

O Birheng Kalinis-linisan, mairuging Ina ng mahal na 
Mananakop, at Tagapag-ampon sa mga Kristiyano, dahil 
sa iyo ay sumuko ang mga mapang-usig at sa lahat ng 
kakila-kilabot na pagsubok ay nagwagi kailanman ang 
Santa Iglesya. Dahil sa iyo, ang mga tao, ang mga angkan, 
ay nangatubos at nangaligtas sa di mabilang na kapaha- 
makan, pagkat ang mga kaaway ay nagkahati-hati, lu- 
mayo ang mga maysakit at sampu ng kamatayan ay nagpa- 
palugit kung tinatawagan ang iyong saklolo. Buhayin 
mong lalo at papagningasin ang aking pag-asa sa iyo, O 
Maria, upang sa lahat ng pangangailangan ay mapagkila- 
lang tunay ngang ikaw ang tumutulong sa mga tumata- 
wag sa iyo, ang nagtatanggol sa lahat ng pinag-uusig, ang 
nagbibigay ng lakas sa mga maysakit, aliw ng nalulumbay, 
takbuhan ng mga makasalanan at dahilan ng pananatili ng 
mga banal. 

Isusunod r/to ang Panalangin Para sa Isang Pangangai- 
langan sa Buhay sa ibaba ... 

OPSYON 2 

Lahat: (nakatayo) 

O Mariang Mapag-ampon, maibiging Esposa ng Es- 
piritu Santo, Inang mahabagin at saklolo ng mga Kristiy- 
ano, naparito ako upang magmakaaawa na ako'y tulun- 
gan mo. Iligtas ako sa kasalanan, at sa lahat ng pakana 
ng mga kaaway ng aking kaluluwa at katawan, ilayo 
mo sa akin ang mga parusang tatanggapin ko, dahil sa 
mga sala kong nagawa at marapatin mong tumimo sa 
puso ang kabutihan ng iyong pagmamahal at ang iyong 
kapangyarihan. O Makapangyarihan kong Ina, gaano 
ang pagnanasa kong masdan ang iyong maningning na 
mukha sa walang kahulilip na ligayang tinamo mo doon 
sa Paraiso. Subali't isang sukab na pag-iisip ang nagsas- 
abi sa aking hindi ako nararapat, dahil sa aking mga ka- 
salanan, upang matamo ko ang iyong kaligayahan. Hu- 
wag mong ipahintulot ang ganoong kalaking kasawian, 
katamis-tamisan kong Ina. Ipanalangin mo ako, ihingi 
mo ako sa irog mong anak sa si Jesus ng ganap na pag- 
sisisi sa aking mga sala, at ang biyaya na makagawa ng 
mabuting pangungumpisal at nang mabuhay ako sa ka- 
tahimikan sa tanang buhay ko, at sa huli'y pumanaw sa 



isang banal na kamatayan, tuloy makapisan mo at ng 
Diyos sa langit sa walang hanggang kaligayahan. 

OPSYON 3 
Lahat: (nakatayo) 

O Mariang Mapag-ampon, anak na tunay ng Amang 
Kamahal-mahalan, ikaw ang itinalaga ng Diyos upang 
maging saklolo at tagapag-ampon sa mga Kristiyano sa 
lahat ng kanilang pangangailangan. Dahil dito'y sa iyo 
lumalapit nang walang humpay ang mga maysakit, ang 
mga dukha sa kanilang kagipitan, ang mga nagdadalam- 
hati sa kanilang kapighatian, ang mga naglalayag sa 
karagatan, ang mga hukbo sa gitna ng digmaan, ang 
mga naglalakbay sa kapanganiban, ang mga naghihin- 
galo sa kinatatakutang sandali ng kamatayan, at silang 
lahat ay nagkapalad magtamo sa iyo ng tulong, lakas at 
kaginhawahan. Kung gayon ay tanggapin mo, kung 
magiging karapat-dapat ang aking mga pagma- 
makaawa, O Inang mahabagin at sa aking pagsilong sa 
Iyong pagkupkop ay tulungan mo ako tuwina at alala- 
yan sa lahat ng panganib. Iligtas mo ako sa lahat ng 
masama, at tuloy ipamagitan ako sa Panginoon upang 
makamtan ko ang biyayang kailangan, lalo na sa aking 
pagpanaw dito sa lupa at sa kabilang buhay. 



Panalangin sa Isang Pangangailangan sa Buhay 

(nakaluhod) 

Lahat: 

Inang Mapagmahal, nangangailangan ako ng isang 
tanging biyaya, at sa pag-asa ko sa iyong kabutihan, ay 
nagsasakdal ako sa iyo, dakilang Mapag-ampon sa mga 
Kristiyano. Buong kababaang-loob na ako'y nakaluhod 
sa iyong harapan at isinasamo ko nang taos sa aking 
puso na iyong lunasan ang aking kailangan (Ipahayag 
nang lihim ang biyayang ibig makamtan). Nababatid ko, 
mahal kong Ina, na ako'y hindi nararapat bigyan ng anu- 
man, at ang ikinatatakot ko'y baka ang mga sala ko'y 
siyang nakapipigil sa iyong kabutihan. Subali't batid 
kong magagawa mo rin, Katamis-tamisang Ina, na 
ako'y hanguin sa nakahahabag na kalagayang ito, at 
gawing ako'y maglingkod sa iyo nang tapat, at sa iyong 
bugtong na Anak, upang makamtan ang kahanga- 
hangang biyaya ng iyong pag-aampon. 

Aba Ginoong Maria ... 

Maria, Mapag-ampon sa mga Kristiyano, ipanalangin mo 
kamil (3x) 



Pangwakas na Panalangin 



Pari: (magsitayo ang lahat) 

O Diyos at Ama ng tanan, magiliw mong dinggin ang 
mga kahilingan aming ipinaaabot sa pamamagitan ni 
Santa Maria Mapag-ampon sa mga Kristiyano. Nawa'y 
buong kaluguran Mong ipagkaloob sa amin ang iyong 
biyaya kung ito ay naaayon sa Iyong banal na kalooban, 
sa ikaliligtas ng aming kaluluwa at sa ikapapanuto ng 
aming buhay dito sa lupang bayang kahapis-hapis. Hini- 
hiling namin ito sa ngalan ni Jesucristong Anak Mo, 
nabubuhay at naghaharing kasama Mo at ng Espiritu 
Santo, magpasawalang hanggan. Amen. 

Isusunod rito ang Pagbabasbas ng Pari at Pagwawakas 
ng Misa 

